vorm | © My Klaskamer - idees en gedagtes uit 'n juffrou se pen
Juffer	afrikaans	fynmotoriek, fynspier, handspier, heksagoon, reën, seisoen, seshoek, sneeu, sneeuvlokkie, vorm, weerlig, winter, wolke	8 Kommentaar
Sambreel en reën: Sny ‘n papierbord in die helfte en “oefen” dan die apieswaai- of hasie hoppatrone bokant of langs die reguitlyn. Knip al op die lyn om die kartelrand te maak. Verf of versier die sambreel met spatwerk. Gebruik verskillende helder kleure en kyk hoe dit in mekaar vloei. Só kan die kleingoed ook sien hoe kleure meng (bv. rooi en geel maak oranje…). Kantel die agtergrondbladsy teen ‘n hoek (bv. ‘n ou hefboomlêer met plastiek oor) en drup pastadikverf of effens verdunde, blou voedselkleursel daarop. Dit behoort oulike reëndruppels te vorm. As die verf effens opdam by die onderkant van die papier, vorm dit sommer waterplasse. Maak dan ‘n oulike mensie wat ‘n sambreel in die reën vashou – om bo-op die agtergrond te plak.
Vir ‘n sneeu-agtergrond, kan ‘n mens ‘n dikker papier of karton gebruik. Kantel die bladsy teen ‘n helling en drup dan kerswas of wit vetkryt daarop. Maak seker dat alle veiligheidsmaatreëls goed verduidelik is. As wit papier gebruik word, kan ‘n mens flou, blou voedselkleursel bo-oor verf.
Drukwerk met dennetakkies: Druk ‘n dennetakkie in houtlym en druk op ‘n vel papier om sneeuvlokkies te vorm. Sprinkel fyn, silwer blinkertjies oor die gom en laat droog word…of gebruik wit verf. Hou dit as ‘n agtergrondbladsy…
Versier ‘n goedkoop wolmussie met ‘n monstergesiggie. Knip driehoeke uit wit lap (vir die tande), kies ‘n ekstra groot knoop vir ‘n oog en werk een ekstra groot kruissteek uit vir die ander oog. Afhangende van die outjie se ouderdom, kan die kleingoed gehelp word om self die stekies te maak en om die driehoeke uit te knip.
Sneeu spuitwerk met ‘n tandeborsel en loperige wit verf (dun): Kies plastiese speelgoeddiere om op ‘n vel papier te plaas. Doop die tandeborsel in die verf en spat dit bo-oor die diere. Sodra dit droog is kan die diere gelig en gewas word. As jy nie speelgoed wil gebruik nie, kan ‘n mens diere uit karton sny vir dieselfde doel.
Sneeuman: Trek drie sirkels in verskillende groottes. Die kleinste een kom bo en die grootste vorm die voetstuk. Smeer gom in die sirkels en strooi versnipperde papier in elk. Druk vas en voeg dan items soos ogies, takkies vir die arms en ‘n mond by…’n Ander opsie is om die outjies ‘n dag of twee voor die tyd wit papier te laat pons (fynspier oefening) en om dít dan op die sneeuman te strooi.
Reënspeletjie: Vul die helfte van ‘n glasflessie met water, spuit skeerroom bo-op die water en drup ‘n paar druppels voedselkleursel bo op. Só reën dit kamma-kamma.
‘n Oorsese mamma maak wolke in die mikrogolfoond deur ‘n stukkie seep te verhit. Ek is te versigtig hiervoor…
Eenvoudige wolke om te druk en uit te sny.
Soutkleiwolke: Rol ‘n ovaalvormige kleibal met soutklei en druk plat. Druk dan die kepe na binne met ‘n tandestokkie en voeg ‘n gat vir die oorbeldraadjie by. Sodra dit droog is, kan ‘n mens die draadjies byvoeg.
Maak ‘n sneeuman in ‘n sakkie: Laat die outjies sirkels uit swart papier sny, plak dit in ‘n halfmaan (mond) en plak die twee oë bokant dit. Sny ‘n oranje mond uit spons/skuimrubber (vir die neus) en plaas dít en goedkoop skeerroom binne in ‘n waterdigte sakkie. Die outjies kan dan met die vingers die neus tot op die regte plek skuif – ‘n ideale fynspier oefening.
Verf die onderkant of boom van ‘n plat dosie in reënboogkleure. Strooi ‘n lagie wit poeier, sout of meel bo-oor en laat die kleingoed hul klanke, syfers, vorms en patrone met die vinger hierin trek. Die reënboog sal dan tussen die wolke deur loer.
Sneeu-speelklei: Maak gewone klei en meng silwer blinkertjies by. Gebruik dit om klanke, woorde, syfers en vorms te vorm.
Teeligte: Gebruik ‘n skoon glasfles – bedek met ModPodge. Laat die glasfles in ‘n bordjie Epsomsout staan en rol dit dan om die kante te bedek. Laat dit regop staan en sprinkel nog Epsomsout om die rand.
Weerlig in ‘n fles: Verf ‘n glimverfwolkie (glow in the dark) bo om die fles met weerligstrale wat afwaarts beweeg. As die handjies nog onhandig is, kan ‘n mens die buitelyne (apieswaaipatroon en ‘n sigsagpatroon na onder) met ‘n swart veselpen teken. Die outjies trek dan basies die lyne met verf na. Gebruik ‘n wattestokkie as die kwas smeer. Dié fles behoort vir ‘n rukkie te skyn na ligte uit…’n mens kan ‘n gewone wintersprent met ‘n glimweerligstraal afrond. Dit sal dieselfde effek hê.
Glinsterdruppels of -sneeuvlokkies: Buig ‘n pypskoonmaker of enige dun draad in die vorm van jou keuse en hang dit aan ‘n stokkie/potlood binne in ‘n fles. Kook water en voeg by. Meng ongeveer ‘n 1/3 koppie Boraks by. Teen die volgende dag behoort die vormpie met kristalle gevul te wees. Hang dit in die venster op.
Pastavlokkies: Pak wielvormige pasta in konsentriese sirkels – om soos ‘n groot sneeuvlokkie te lyk – of maak heksagone (seshoeke). Plak dit dan met houtlym aan mekaar vas en verf wit. ‘n Mens kan dit ook met muurpapiergom plak, verwit met spuitverf en fyn blinkertjies bo-oor sprinkel. Sodra die een kant droog is, draai om en herhaal aan die anderkant. Hang dit in die venster op of hou dit vir die Kersboom.
Maak pofferige sneeumanne of ysbere met skeerroom.
Versier die yskas of klasdeur soos ‘n sneeuman (met vorms). Sny sirkels en driehoeke uit om die hempsknopies, oë, mond en neus te vorm. Dit maak ‘n vrolike prentjie, oefen die handspiere en lê die kennis van vorms vas.
Bou ‘n igloo-lees of fantasiespelhoekie uit ou melkbottels – vir herwinning later.
Kap die boom van wit roomysbakke vol gate en bedek met watte. Plaas dit by die waterspelpunt en kleur die water blou vir ekstra pret. Nou kan die kleingoed hul wolke laat reën.
Maak ‘n windmeter met vyf dun, plastiese koeldrankglase, drie stewige strooitjies en ‘n blik vol grond. Pons gate deur die teenoorstaande sye van een glas, sodat twee strooitjies ‘n kruis in die middel vorm. Pons gate deur die kante van die ander glase, druk die strooitjies daardeur en plant die windmeter met ‘n strooitjie (of sosatiestok) in die blik vol sand. Die glase behoort die wind te skep en sodoende te draai. Vir ekstra sprankel, kan ‘n mens klokkies of koeldrankblik “tabs” aan die glase hang. Só sal die windmeter aandag trek wanneer die klokkies begin lui of klingel.
Sneeuvlokkies om uit te sny as klasversiering.
Bak ‘n reënweer cupcake/kolwyntjie met pofferige, wolkerige versiersel en blou voedselkleursel as reënwater. Skep bloot ‘n lepel voedselkleursel onder in die papiertjie vóór die beslag bygevoeg word.
Lugruim met wolke: Maak blou jellie (Moir’s) aan en laat stol. Skep dit in deursigtige bakke – met hier en daar ‘n lepel room as wolke. Wat van wit malvalekkers in plaas van room?
Wolkebewers (mobiles): Sny ‘n wolk uit karton en pons dan gate hier en daar. Bind ‘n toutjie, lint of wol vanuit die middelste gat aan ‘n “hangertjie” of ringetjie (ringetjie om bruistabletproppe werk goed) vas. Bind nou tou of vislyn van verskillende lengtes deur die ander gate vas. Laat dit plat lê. Gebruik blou papier (verf vooraf met blou voedselkleursel of waterverf) om reëndruppels te verteenwoordig en geel papier of foelie om weerlig uit te beeld. Sny druppels en weerligstrale uit en plak dit op die toutjies vas. Verseker dat die weerlig na aan die wolke begin – sodat die strale uit die wolke kom. Om die bewertjie af te rond, kan die wolke met gepluisde watte bedek word. Hang dit voor ‘n venster.
Sny ‘n enorme wolk uit wit papier. Snipper kleurryke A4-bladsye in ‘n snippermasjien en vra die kleingoed om dit volgens kleure te sorteer. Plak die gegroepeerde kleure op die keersy van die wolk vas en plak die wolk ligweg bokant ‘n venster, luggat of naby ‘n waaier vas. Die reën behoort in die briesie te ritsel.
Indien julle twee wit bladsye bo-op mekaar pas en die wolk dán aftrek en uitsny, kan ‘n mens dimensie aan die wolk gee. Volg die stappe van punt 28 en pas die tweede wolk bo-op die eerste een. Kram die sye al om die rand vas en hang die wolk dan uit die dak uit.
Januarie 9, 2011
Juffer	afrikaans	coloring, colouring, inkleur, konsentrasie, krieket, sport, Stumpy, Suid-Afrika, vorm, wêreldbeker	2 Kommentaar
Die Wêreldbeker Kriekettoernooi begin in Februarie (19de) en duur tot die 2de April. Tooi hierdie kwartaal jou klas eg-Suid-Afrikaans op en herleef die opwinding van die 2010 Sokker Wêreldbeker. Die klas kan meer oor die Proteaspan leer.
Afhangende van jou klas se ouderdomsgroep, kan jy aspekte soos reëls, kleredrag en die posisies op die veld bespreek. Met die kleintjies kan ‘n mens mini-krieket speel (indien jou skool dit nie reeds aanbied nie) en ‘n mini-Wêreldbeker reël aan die einde van die kwartaal. Aangesien al die outjies graag vir die Proteas sal wil speel, kan julle eerder die Grondslagfase in spanne verdeel en die klassies verteenwoordig. Dit kan groot pret wees en kan die Grondslagfase gees woema gee.
Integreer die vorm van die veld (ovaal), die kolfblad (reghoek) en die bal (rond) met jou wiskunde lesse. Tel in viere en sesse binne die klas se getal gebied. Maak “treintjiesomme” met kamma-lopies binne ‘n boulbeurt. Daar is mos ses moontlike balle. (Bv. Die kolwer teken 2 sesse en 4 lopies binne die boulbeurt aan. Hoeveel lopies is dit altesaam?…Jan en Wilbur het 50 lopies in ‘n vennootskap aangeteken. Wilbur het 31 lopies aangeteken. Hoeveel lopies het Jan aangeteken?…As Wilbur 4 sesse en 3 viere aangeteken het, hoeveel enkellopies het hy gekry?)
Die 2011 gelukbringer is Stumpy, ‘n 10-jarige olifantjie. Hy is versot op krieket en is besig om die kuns van konsentrasie te bemeester. Dalk kan ‘n mens die olifantjie as ‘n aansporing vir goeie werk gebruik. As die outjies (individueel of in ‘n groep) mooi gewerk het, kry hulle ‘n sterretjie (“lopies”) op ‘n grafiek of op die almanak. Aan die einde van die week kry die kind of groep met die meeste toekennings ‘n sertifikaat – ‘n Stumpy-toekenning.
Ander idees is om die kleingoed na ‘n stadion te neem vir ‘n uitstappie en om professionele spelers te ontmoet. Kry rolmodelle om vir hulle ‘n werkswinkel te hou (seuns én dogters) of kry ‘n krieket-legende om met hulle te gesels. Maak krieketkolwe en balle van afvalprodukte of probeer iets soos paper mache. Sny kolfvorms uit ligbruin viltlap en klein rooi hartjies (laasgenoemde moet ‘n juffrou maar self doen). Plak die hartjie op die kolf vas en ryg dit met swart gare vas. ‘n Kruisie kan mos as ‘n soentjie dien. Wys vir die outjies hoe om gare om die greep van die kolf te werk en siedaar! Nou kan ‘n mens dit op ‘n magneet of ‘n kaartjie plak – as ‘n geskenkie vir Valentynsdag…
Krieketkolf en -bal
Kolwer en geskiedenis
Kolwer slaan ‘n lopie
Die moderne weergawe van die Afrikaanse Krieketveldplasingsterme is op aanvraag beskikbaar. Hierdie foto’s is deur ‘n vriend gestuur. Ongelukkig is die boek uit druk uit.
Juffer	afrikaans, huiswerk, kinders, lees, ouers, wiskunde	alfabet, huiswerk, klanke, legkaart, opvoedkundige speletjie, sinne, somme, vorm, wiskunde, woorde	55 Kommentaar
Klik op die skakels onder die prente vir nog voorbeelde.
Ek het onlangs hierdie “stilspeletjie” herontdek. Dit is eenvoudig om op te stel en is ‘n handige huiswerk hulpmiddel – veral as Ma en Pa gou iets anders moet doen.
Ek maak my raamwerk gewoonlik op MS Powerpoint – bloot omdat ek die prentjies makliker kan manipuleer. Jy kan natuurlik Word of enige ander program gebruik. Trek ‘n reghoek en gebruik die “lines“-skakels (onder die AutoShapes-gids) om die lyne te manipuleer. Jy kan jou skeidslyne verander om elke reghoek uniek te maak. Sodra jy die bladsy vol uniek rame getrek het, kan jy met die text box funksie somme, klanke, woorde en selfs sinne op die kaartjies tik. Die doel van die unieke skeidslyne is dat jou kind die twee dele bymekaar kan pas en hom- of haarself kan korregeer. As die rande nie pas nie, staan die foutjie duidelik uit en moet die kleingoed self die regte antwoord soek.
Druk gerus so ‘n paar stelle, knip die reghoekige kaartjies uit, plak breë deursigtige kleeflint bo-oor en knip die skeidslyn deur. Siedaar! Jou eie stel opvoedkundige speelkaarte. Die kleeflint kan voor en agter geplak word om die kaartjies te beskerm en behoort vir ‘n kind of twee te hou. Jy kan die kaartjies byvoorbeeld in klanke op deel: ‘n bladsy vir a-woorde, ‘n bladsy vir b-woorde, ens. As jou kleinding die oe-klankie geleer het, kan jy sommer dieselfde aand ‘n stelletjie maak en vir die res van die week die woorde oefen. Na ‘n dag of twee kan jou kleinding die speletjie onafhanklik aanpak terwyl jy kos maak of jou aandag moet verdeel.
Afrikaans / Engels
*Hou die legkaarte heel en gebruik dit as flitskaarte.
Februarie 25, 2009
Juffer	afrikaans, huiswerk, kind, klaskamer, mamma, ouers, pappa, vorms, wiskunde	driehoek, ovaal, reghoek, rombus, ruit, sirkel, tangram, vierkant, vorm, wiskunde	38 Kommentaar
Ek het gemerk dat ouers soms inligting oor vorms soek. Ek het ‘n paar oulike webwerwe ontdek wat oor vorms praat. Ongelukkig is die taakkaarte in Engels en sal ‘n mens maar moet knip, spoeg en plak om jou eie werkvel daaruit te bou.
Die eerste vorms wat ‘n kind gewoonlik leer ken is die driehoek, vierkant en sirkel. Reghoeke, ruite (diamante), vlieërs en harte volg gewoonlik – tesame met die ovaal. Behandel die vorms een-een. Dit is belangrik om die eienskappe van elkeen te noem. Byvoorbeeld:
Twee dimensioneel [vorms pdf]
Sirkel Dit is rond soos ‘n ring. Dit is plat. Dit het geen hoeke nie.
Vierkant Dit het vier sye of kante. Die sye is ewe lank. Dit het vier hoeke.
Driehoek Dit het drie hoeke en drie sye.
Reghoek Dit het vier hoeke. Twee sye is lank en twee is kort.
Ovaal Dit lyk amper soos ‘n sirkel wat ‘n bietjie teen die kante gedruk is. Dit lyk soos ‘n eier.
Rombus/Ruit (“Diamant” is nie die regte term nie.) Dit het vier sye en vier hoeke, MAAR staan op ‘n hoek…of dit is ‘n vierkant wat skeef staan.
Drie dimensioneel (“vet vorms”)
3 D = soliede vorms
Sfeer Dit is ‘n ronde vorm en lyk soos ‘n bal.
Driehoekige piramide ‘n Piramide met ‘n driehoek as basis.
Vierhoekige piramide ‘n Piramide met ‘n vierkantige basis.
Kubus Dit lyk soos ‘n vierkantige blokkie.
Keël Dit lyk soos ‘n roomyshorinkie.
Silinder Dit is soos ‘n blikke – met een of beide ente wat toe is.
Buis Dit is ‘n pyp – met oop ente.
Hoe kan ek by die huis help om die vorms vas te lê?
Gebruik weer die sintuie:
Voel om die rand van die vorm.
Ry met ‘n speelgoedmotortjie al om die vorm.
Gooi verskillende karton vorms in ‘n sak of kussingsloop. Die kind steek dan sy hand in en haal die regte een uit. Vra byvoorbeeld: “Haal asseblief ‘n driehoek uit.”
Teken die vorm in sand (met ‘n vinger).
Teken die spesifieke vorm met gom en strooi sand, meel, kraletjies… daaroor. Voel nou bo-oor die droë vorm. NB: Dit help nie om die vorms nou weg te steek nie. Skryf die vorm se naam onder aan en plak dit teen die muur of teen die yskasdeur vas.
Knip vorms uit en bou ‘n prentjie soos ‘n huis, stokkielekker, ens.
Opdrag: soek ‘n spesifieke vorm in ‘n tydskrif (bv. sirkel), knip uit en plak op ‘n mini-plakaat (A4).
Kyk of jy die vorm met jou lyf kan vorm.
Soek items in die huis wat ‘n sirkel, vierkant, driehoek…in het (horlosie, oond, stoofplate…). Teken die items op ‘n bladsy: Al die sirkels op ‘n bladsy, al die reghoeke op ‘n bladsy…
Tel hoeveel van elke vorm daar is. Watter vorm kry ons die meeste in die kombuis, badkamer, slaapkamer? Watter vorm kry ons die minste in die vertrekke?
Maak dominoes waar die kind net eenderse vorms bymekaar moet pas.
Maak dominoes waar die kaartjie ‘n vorm aan die een kant en ‘n item aan die ander kant het. Hy moet dus die vorm in ‘n alledaagse voorwerp (‘n driehoekige, halwe toebroodjie, die son, ‘n bal) kan raaksien en die assosiasie maak.
Gee ‘n patroonkaart en los vorms. Die kind moet nou die patroon naboots en pak (rooi driehoek, geel driehoek, blou sirkel, groen sirkel).
Strooi versiersuiker op ‘n skoon skinkbord. Die kind doop nou sy vinger in ‘n bietjie water en teken die vorm in die suiker (en lek dan die vinger af).
Speletjies soos Brainy Blocks en Pattern Play maak gebruik van vorms.
Bou prente met Tangramme.
Sodra drie dimensionele vorms in die klas behandel word, kan jy items soos tandepastabokkies, roomyshorinkies, rubik cubes en balle begin nader trek en bekyk.
As julle in die winkel of in die straat stap – vra sommer so terloops watter vorms die kleinding raak sien. “Watter vorm is die wiel? Watter vorm is die padteken?”
Só maak jy…
‘n reghoekige prisma
*Eksterne les idees
Gaan na “drukbare bladsye” vir enkele werksvelle (vorms-en-verskillende-name). Kyk graag na die een oor “Posisie” (ordinale getalle) – waar daar ook vorms verskyn.
Sluit aan by 3 941 ander intekenaars
Crazy Gears - EDOKI ACADEMY
Green Screen by Do Ink - DK Pictures, Inc.
B737 Cockpit Companion - fss.aero
Iguana - Big Green Rabbit
If You're Happy and You Know It Clap Your Hands (Christmas Version) - The Zoogies
Click at the bottom of the article for a free calendar 📅 #myklaskamer #juffer #rsateachers myklaskamer.com/2020/01/11/amp…… twitter.com/i/web/status/1… 3 days ago
myklaskamer.com/2020/01/14/a-f… #myklaskamer #juffer #rsateachers #teachers https://t.co/eB7y2K28PB 3 days ago